Document ID: 32009R0181

ΚΑΝΟΝΙΣΜΌΣ (ΕΚ) αριθ. 181/2009 ΤΗΣ ΕΠΙΤΡΟΠΉΣ
της 6ης Μαρτίου 2009
για την αναστολή των αγορών βουτύρου από την παρέμβαση σε καθορισμένη τιμή έως την 31η Αυγούστου 2009
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1),
τον κανονισμό (ΕΚ) αριθ. 105/2008 της Επιτροπής, της 5ης Φεβρουαρίου 2008, περί λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα μέτρα παρέμβασης στην αγορά του βουτύρου (2), και ιδίως το άρθρο 12 παράγραφος 2,
Εκτιμώντας τα ακόλουθα:
(1)
Βάσει των στοιχείων που κοινοποίησαν τα κράτη μέλη την 5η Μαρτίου 2009 σύμφωνα με το άρθρο 12 παράγραφος 1 του κανονισμού (ΕΚ) αριθ. 105/2008, η συνολική ποσότητα βουτύρου που προσφέρεται στην παρέμβαση σε καθορισμένη τιμή από την 1η Μαρτίου 2009 υπερέβη το όριο των 30 000 τόνων, το οποίο καθορίζεται στο άρθρο 13 του κανονισμού (ΕΚ) αριθ. 1234/2007. Ως εκ τούτου, οι αγορές βουτύρου από την παρέμβαση σε καθορισμένη τιμή πρέπει να ανασταλούν έως την 31η Αυγούστου 2009, πρέπει να καθοριστεί ενιαίο ποσοστό για τις ποσότητες που έγιναν δεκτές από τις αρμόδιες αρχές των κρατών μελών την 4η Μαρτίου 2009 και να απορριφθούν οι προσφορές που έλαβαν οι αρμόδιες αρχές των κρατών μελών από την 5η Μαρτίου 2009 και μετά.
(2)
Σύμφωνα με το άρθρο 3 παράγραφος 5 του κανονισμού (ΕΚ) αριθ. 105/2008, το βούτυρο που προσφέρεται στην παρέμβαση συσκευάζεται και παραδίδεται σε τεμάχια καθαρού βάρους τουλάχιστον 25 χιλιογράμμων. Συνεπώς, η ποσότητα βουτύρου που έχει πολλαπλασιαστεί επί ένα ενιαίο ποσοστό πρέπει να στρογγυλοποιηθεί προς τα κάτω στο πλησιέστερο πολλαπλάσιο των 25 χιλιογράμμων.
(3)
Αμέσως μετά τη δημοσιοποίηση του ενιαίου ποσοστού και της αναστολής των αγορών από την παρέμβαση σε καθορισμένη τιμή, οι οργανισμοί παρέμβασης οφείλουν να ενημερώσουν σχετικά τους πωλητές. Ως εκ τούτου, ο παρών κανονισμός πρέπει να αρχίσει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η αγορές βουτύρου από την παρέμβαση σε καθορισμένη τιμή αναστέλλονται έως την 31η Αυγούστου 2009.
Η συνολική ποσότητα του προσφερόμενου βουτύρου στην παρέμβαση, όπως κοινοποιήθηκε από κάθε πωλητή στις αρμόδιες αρχές των κρατών μελών σύμφωνα με το άρθρο 12 παράγραφος 1 του κανονισμού (ΕΚ) αριθ. 105/2008 την 4η Μαρτίου 2009 γίνεται δεκτή, πολλαπλασιάζεται επί ένα ενιαίο ποσοστό 65,0821 % και στη συνέχεια στρογγυλοποιείται προς τα κάτω στο πλησιέστερο πολλαπλάσιο των 25 χιλιογράμμων.
Οι προσφορές που λαμβάνουν οι αρμόδιες αρχές των κρατών μελών από την 5η Μαρτίου 2009 έως την 31η Αυγούστου 2009 απορρίπτονται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Μαρτίου 2009.

Labels: 2
3
17
18